สวัสดีค่ะ พอดีกินยาคุมแล้วอาเจียนยาออก เม็ดต่อไปทานตามวันปกติได้เลยมั้ยคะ แล้วประสิทธิภาพที่กินยาคุมทั้งเดือนช่วยคุมกำเนิดได้รึป่าวคะ
สวัสดีค่ะ หากทานยาคุมกำเนิดไปยังไม่ถึงครึ่งชั่วโมง แล้วมีอาเจียนออกมา แนะนำให้ทานซ้ำไปอีก 1 เม็ด โดยให้นำเม็ดของวันถัดไปมาทาน แล้ววันต่อๆ ไป ก็ให้ทานวันละ 1 เม็ดตามเวลาเดิมปกติ ซึ่งก็จะทำให้ยาคุมในแผงนี้หมดเร็วขึ้น 1 วัน แต่ก็ไม่ได้มีผลต่อประสิทธิภาพในการคุมกำเนิดแต่อย่างใดแต่หากทานยาคุมไปเกินครึ่งชั่วโมงแล้วจึงอาเจียนออกมา ยาคุมก็น่าจะถูกดูดซึมไปแล้ว ดังนั้น อาจไม่จำเป็นต้องทานยาซ้ำไปอีกเม็ดค่ะ ส่วนในวันถัดไป ก็ให้ทานวันละ 1 เม็ดในเวลาเดิม ทั้งนี้ หากไม่มั่นใจในประสิทธิภาพของยาคุม ก็อาจใช้ถุงยางอนามัยร่วมไปด้วยค่ะ